b'\n_START_ARTICLE_\nCiklamen\n_START_PARAGRAPH_\n\xe2\x80\x8eCiklamen je realisti\xc4\x8dni roman slovenskega narodnozavednega pisatelja Janka Kersnika, ki je iz\xc5\xa1el leta 1883 v Ljubljanskem zvonu.\n_START_SECTION_\nVsebina\n_START_PARAGRAPH_\nZgodba se dogaja leta 1877, dogodki V. poglavja pa leta 1872. Pisatelj opisuje ljudi in \xc5\xbeivljenje v Borju, pode\xc5\xbeelskem trgu na Kranjskem. V ospredju pripovedi je ljubezenska zgodba, katere junak je pode\xc5\xbeelski odvetnik Dr. Hrast. Zaljubi se v nem\xc5\xa1ko guvernanto Elzo, vendar ni posebno prizadet, ko se ta poro\xc4\x8di z nem\xc5\xa1kutarskim gra\xc5\xa1\xc4\x8dakom Medenom. Svoje zanimanje raje obrne na svojo mladostni\xc5\xa1ko ljubezen Katinko, zdaj \xc5\xbeeno bolnega bogatega posestnika. Po smrti njenega mo\xc5\xbea se Dr. Hrast z njo poro\xc4\x8di._NEWLINE_Pisatelj se ne omejuje samo na ljubezensko zgodbo; veliko pozornosti posve\xc4\x8da tudi opisom okolja in prikazovanju dru\xc5\xbeabnih prireditev v \xc4\x8ditalnici. Podrobno opisuje stranske osebe, ki dopolnjujejo sliko \xc5\xbeivljenja na pode\xc5\xbeelskem trgu. Poudarja tudi slovensko narodno zavest in po tem vrednoti osebe, ki nastopajo v delu.'